संयोग की बात, दोनों रानियों को गर्भ रह गया। राजा की प्रसन्नता की सीमा न रही। समय आने पर दोनों के गर्भ से एक-एक टुकड़ा पैदा हुआ। प्रत्येक में एक आँख, एक बाँह, एक पैर, आधा पेट, आधा मुँह और आधी कमर थी। उन्हें देखकर दोनों रानियाँ काँप उठीं। उन्होंने दुःख से घबराकर यही सलाह की कि इन दोनों टुकड़ों को फेंक दिया जाये। दोनों की दासियों ने आज्ञा पाते ही दोनों सजीव टुकड़ों को भलीभाँति ढ़ककर महल के बाहर डाल दिया।